Il-Prim Ministru Robert Abela qal li b'dak li għandu quddiemu llum ma jasalx ineħħi lill-Ministru Carmelo Abela mill-kariga. Huwa xejjen l-allegazzjonijiet dwar il-Ministru Carmelo Abela, li dan kien involut fl-attentat ta' serqa mill-HSBC fl-2010, billi sejjaħ dawn l-allegazzjonijiet "konfoffa" bejn il-Partit Nazzjonalista u l-kriminali. Mistoqsi minn ġurnalist wara ieħor waqt konferenza tal-aħbarijiet illum, il-PM baqa' jinsisti li dawn l-allegazzjonijiet huma frott konfoffa bejn il-Partit Nazzjonalista u l-kriminali. Saħaq li l-kriminali m'għandhomx x'jitilfu, u allura qed jippruvaw jakkwistaw il-libertà billi jgħidu dawn l-affarijiet, mentri l-PN qed jipprova jakkwista l-poter billi jħammeġ lill-Ministru fl-Uffiċċju tal-Prim Ministru. Dan wara li lbieraħ il-Ministru Abela ammetta li hu ġie interrogat mill-Pulizija dwar dak li allega dwaru wieħed mill-aħwa Degiorgio, li huma akkużati bil-qtil tal-ġurnalista Daphne Caruana Galizia. Iż-żewġ aħwa qed jitolbu maħfra presidenzjali bil-patt li jgħidu lill-pulizija fuq reati kbar, inkluż fuq l-involviment ta' Ministru preżenti f'każ ta' attentat ta' serqa mill-HSBC fl-2010. Dak iż-żmien Abela kien imlaħħaq fil-bank, u ġie rrappurtat li hu ġie interrogat dwar il-possibbiltà li pprovda keycards lill-ħallelin biex dawn jiksbu aċċess għal ġol-bank. Ilbieraħ Abela jikkonferma li l-aħwa Degiorgio għamlu l-allegazzjonijiet kontrih dwar is-serqa tal-HSBC Mistoqsi fuq x'inhi d-differenza fil-kejl bejn Abela u Rosianne Cutajar, li ssospendiet ruħha minn Segretarju Parlamentari sakemm jintemmu l-investigazzjonijiet fuqha, il-PM qal, "F'dal-każ hemm strateġija u sinerġija ċara bejn il-PN u l-kriminalità. Wiegħed ukoll li, "'Il quddiem għad joħorġu iżjed provi ta' kif il-PN qed jikkonfoffa mal-kriminalità organizzata." Abela kkummenta wkoll dwar kif qed li jissorprendi ruħu kif ingħatat daqshekk kredibbiltà lil persuna akkużata bil-qtil ta' Daphne Caruana Galizia. Id-Deputat Nazzjonalista Jason Azzopardi kien allega li l-Ministru kien imwiegħed €300,000 mill-involviment tiegħu f'dan ir-reat. Abela fetaħ libell lil Azzopardi fuq din l-allegazzjoni. Il-Prim Ministru saħaq li hu kellu jieħu deċiżjonijiet ibsin u ma beżax joħodhom, imma d-deċiżjonijiet joħodhom bil-loġika u skont ma tmexxih il-kuxjenza f'dak li hu tajjeb. Dalgħodu Il-PM iwiegħed li se jwieġeb fuq Carmelo Abela "aktar tard" "Qed jagħmel kif għamel bi Schembri u Mizzi" – PN Fi stqarrija b'reazzjoni għal dan, il-Partit Nazzjonalista qal li l-PM illum ikkonferma li l-ewwel għalih huwa l-interess partiġġjan, u mhux l-interess nazzjonali. "L-istess kif kien għamel b'Keith Schembri u b'Konrad Mizzi, Robert Abela qed jagħżel li ma jiħux azzjoni fuq Carmelo Abela, minkejja li dan huwa implikat f'każ serju ta' serq. F'pajjiż normali, meta għandek Ministru fl-Uffiċċju tal-Prim Ministru li qed jiġi interrogat mill-Pulizija dwar allegazzjonijiet fuq każ serju ħafna, dan iwassal biex għall-inqas jiġi sospiż mill-Kabinett sakemm jitlestew l-investigazzjonijiet." Il-PN ikkundanna "s-skiet itarrax" tal-PM fuq dan il-każ. Ġimgħa ilu Carmelo Abela għandu jitneħħa minn Ministru – il-PN Fl-aħħar xhur Abela ffaċċja diversi mistoqsijiet mingħand il-ġurnalisti fuq is-suġġett, peress li Vince Muscat il-Koħħu, li kien involut fis-serqa, qal li hemm Ministru preżenti fil-Kabinett li kien involut f'din is-serqa, li l-Koħħu kien parti minnha. Is-serqa ma kinitx irnexxiet. Il-Koħħu ngħata maħfra presidenzjali biex jagħti informazzjoni lill-Pulizija fuq każijiet ta' serq u qtil. Huwa semma Ministru fil-Kabinett kurrenti li kien involut f'dan ir-reat, u l-attenzjoni daret għal fuq Abela, billi dan kien imlaħħaq fl-HSBC dak iż-żmien. Minkejja li l-Koħħu ma qalx min hu l-Ministru li qed jirreferi għalih, id-Deputat Nazzjonalista Jason Azzopardi allega li Abela kien imwiegħed €300,000 għas-sehem tiegħu fis-serqa. Abela ċaħad fuq li ċaħad dak allegat dwaru u saħansitra fetaħ libell kontra Azzopardi għax qal li dan qed jigdeb dwaru. Il-Ministru insista li huwa qatt ma kien investigat dwar dan il-każ. Meta staqsewh il-ġurnalisti fil-ġimgħat li għaddew, qal li ma jiftakarx li xehed dwar il-każ fil-qorti. Ara wkoll Filmat: In-nuqqas ta' memorja ta' Carmelo Abela dwar is-serqa tal-HSBC .td_uid_3_60a6b41c45684_rand.td-a-rec-img{text-align:left}.td_uid_3_60a6b41c45684_rand.td-a-rec-img img{margin:0 auto 0 0}